# śrī-stotra-ratnam

(yāmuna-stotram, yāmunācārya-stotram, alabandaru-stotram)

tattvena yaś cid-acid-īśvara-tat-svabhāva-

bhogāpavarga-tad-upāya-gatīr udāraḥ |

saṁdarśayan niramimīta purāṇa-ratnaṁ

tasmai namo muni-varāya parāśarāya ||1||

mātā pitā yuvatayas tanayā vibhūtiḥ

sarvaṁ yad eva niyamena mad-anvayānām |

ādyasya naḥ kulapater baluābhirāmaṁ

śrīmat-tad-aṅghri-yugalaṁ praṇamāmi mūrdhnā ||2||

yan-mūrdhni me śruti-śiraḥsu ca bhāti yasminn

asman-manoratha-pathaḥ sakalaḥ sameti |

stoṣyāmi naḥ kula-dhanaṁ kula-daivataṁ tat

pādāravindam aravinda-vilocanasya ||3||

tattvena yasya mahimārṇavaśīkarāṇuḥ

śakyo na mātum api śarva-pitāmahādyaiḥ |

kartuṁ tadīya-mahima-stutim udyatāya

mahyaṁ tamo’stu kavaye nirpatrapāya ||4||

yad vā śramāvadhi yathāmati cāpy aśaktaḥ

staumy evam eva khalu te’pi sadā stuvantaḥ |

vedāś caturmukha-mukhāś ca mahārṇavāntaḥ

ko majjator aṇukulācalayor viśeṣaḥ ||5||

kiṁ caiṣa śakty-atiśayena na te’nukampyaḥ

stotāpi tu stuti-kṛtena pariśrameṇa |

tatra śramas tu sulabho mama manda-buddher

itudyamo’yam ucito mama cābja-netra ||6||

nāvekṣase yadi tato bhuvanāny amūni

nālaṁ prabho bhavitum eva kutaḥ pravṛttiḥ |

evaṁ nisarga-suhṛdi tvayi sarva-jantoḥ

svāmin na citram idam āśrita-vatsalatvam ||7||

svābhāvikānavadhikātiśayeśitṛtvaṁ

nārāyaṇa tvayi na mṛṣyati vaidikaḥ kaḥ |

brahmā śivaḥ śata-makhaḥ parama-svarāḍ ity

ete’pi yasya mahimārṇava-vipruṣas te ||8||

kaḥ śrīḥ śriyaḥ parama-sattva-samāśrayaḥ kaḥ

kaḥ puṇḍarīka-nayanaḥ puruṣottamaḥ kaḥ |

kasyāyutāyuta-śataika-kalāṁśakāṁśe

viśvaṁ vicitra-cad-acit-pravibhāga-vṛttam ||9||

vedāpahāra-guru-pātaka-daitya-pīḍādy-

apad-vimocana-mahiṣṭha-phala-pradānaiḥ |

ko’nyaḥ prajā-paśupatī paripāti kasya

pādodakena sa śivaḥ sva-śirodhṛtena ||10||

kasyodare hara-viriñca-mukhaḥ prapañcaḥ

ko rakṣatīmam ajaniṣṭa ca kasya nābheḥ |

krāntvā nigīrya punar udgirati tvad-anyaḥ

kaḥ kena vaiṣa paravān iti śakya-śaṅkaḥ ||11||

tvāṁ śīla-rūpa-caritaiḥ parama-prakṛṣṭaiḥ

sattvena sāttvikatayā prabalaiś ca śāstraiḥ |

prakhyāta-daiva-paramārtha-vidāṁ mataiś ca

naivāsura-prakṛtayaḥ prabhavanti boddhum ||12||

ullaṅghita-trividha-sīma-samātiśāyi-

sambhāvanaṁ tava parivra‚hima-svabhāvam |

māyā-balena bhavatāpi niguhyamānaṁ

paśyanti kecid aniśaṁ tvad-ananya-bhāvāḥ ||13||

yad-aṇḍāntara-gocaraṁ ca yad

daśottarāṇy āvaraṇāni yāni ca |

guṇāḥ pradhānaṁ puruṣaḥ paraṁ padaṁ

parātparaṁ brahma ca te vibhūtayaḥ ||14||

vaśī vadānyo guṇavān ṛjuḥ śucir

mṛdur dayālu-madhuraḥ sthiraḥ samaḥ |

kṛtī kṛtajñas tvam asi svabhāvataḥ

samasta-kalyāṇa-guṇāmṛtodadhiḥ ||15||

upary upary abjabhuvo’pi pūruṣān

prakalpya te ye śatam ity anukramāt |

giras tvad-ekaika-guṇāvadhīpsayā

sadā sthitā nodyamato’tiśerate ||16||

tvad-āśritānāṁ jagad-udbhava-sthit-

praṇāśa-saṁsāra-vimocanādayaḥ |

bhavanti līlā-vidhayaś vaidikās

tvadīya-gambhīra-mano’nusāriṇaḥ ||17||

namo namo vāṅ-manasātibhūmaye

namo namo vāṅ-manasaika-bhūmaye |

namo namo’nanta-mahā-vibhūtaye

namo namo’nanta-dayaika-sindhave ||18||

na dharma-niṣṭho’smi na cātma-vedī

na bhakitmāṁs tvac-caraṇāravinde |

akiñcano’nanya-gatiḥ śaraṇye

tvat-pāda-mūlaṁ śaraṇaṁ prapadye ||19||

na ninditaṁ karma tad asti loke

sahasraśo yan na mayā vyadhāyi |

so’haṁ vipākāvasare mukunda

krandāmi sampraty agatis tavāgre ||20||

nimajjato 'nanta bhavārṇavāntaś

cirāya me kūlam ivāsi labdhaḥ |

tvayāpi labdhaṁ bhagavann idānīm

anuttamaṁ pātram idaṁ dayāyāḥ ||21||

abhūta-pūrvaṁ mama bhāvi kiṁ vā

sarvaṁ sahe me sahajaṁ hi duḥkham |

kintu tvad-agre śaraṇāgatānāṁ

parābhavo nātha na te’nurūpaḥ ||22||

nirāsakasyāpi na tāvad utsahe

maheśa hātuṁ tava pāda-paṅkajam |

ruṣā nirasto’pi śiśuḥ stanandhayo

na jātu mātuś caraṇau jihāsati ||23||

tavāmṛta-syandini pāda-paṅkaje

niveditātmā katham anyad icchati |

sthite’ravinde makaranda-nirbhare

madhuvrato nekṣarakaṁ hi vīkṣate ||24||

tvad-aṅghrim uddiśya kadāpi kenacid

yathā tathā vāpi sakṛt-kṛto’ñjaliḥ |

tadaiva muṣṇāty aśubhāny aśeṣataḥ

śubhāni puṣṇāti na jātu hīyate ||25||

udīrṇa-saṁsāra-davāśuśukṣaṇiṁ

kṣaṇena nirvāpya parāṁ ca nirvṛttim |

prayacchati tvac-caraṇāruṇāmbuja-

dvayānurāgāmṛta-sindhu-śīkaraḥ ||26||

vilāsa-vikrānta-parāvarālayaṁ

namasyad ārti-kṣayaṇe kṛta-kṣaṇam |

dhanaṁ madīyaṁ tava pāda-paṅkajaṁ

kadā nu sākṣāt-karavāṇi cakṣuṣā ||27||

kadā punaḥ śaṅkha-rathāṅga-kalpaka-

dhvajāravindāṅkuśa-vajra-lāṅchanam |

trivikrama tvac-caraṇāmbuja-dvayaṁ

madīya-mūrdhānam alaṅkariṣyati ||28||

virājamānojjvala-pīta-vāsasaṁ

smitātasī-sūnu-samāmala-cchavim |

nimagnanābhiṁ tanu-madhyam unnataṁ

viśāla-vakṣaḥ-sthala-śobhi-lakṣaṇam ||29||

cakāsataṁ jyākiṇa-karkaśaiḥ śubhaiś

caturbhir ājānu-vilambibhir bhujaiḥ |

priyāvataṁsotpala-karṇa-bhūṣaṇa-

ślathālakābandha-vimarda-śaṁsibhiḥ ||30||

udagra-pīnāṁsa-vilambi-kuṇḍalā-

lakāvalī-bandhura-kambu-kandharam |

mukha-śriyā nyak-kṛta-pūrṇa-nirmalā-

mṛtāṁśu-bimbāmburuhojjvala-śriyam ||31||

prabuddha-mugdhāmbuja-cāru-locanaṁ

savibhrama-bhrūlatam ujjvalādharam |

śuci-smitaṁ komala-gaṇḍam unnasaṁ

lalāṭa-paryanta-vilambitālakam ||32||

sphurat-kirīṭāṅgada-hāra-kaṇṭhikā-

maṇīndra-kāñcī-guṇa-nūpurādibhiḥ |

rathāṅga-śaṅkhāsi-gadā-dhanur-varair

lasat-tulasyā vanamālayojjvalam ||33||

cakartha yasyā bhavanaṁ bhujāntaraṁ

tava priyaṁ dhāma yadīya-janma-bhūḥ |

jagat samagraṁ yad-apāṅga-saṁśrayaṁ

yad-artham ambhodhir amanthya-bandhi ca ||34||

sva-vaiśvarūpyeṇa sadānubhūtayā-

py apūrvavad vismayam ādadhānayā |

guṇena rūpeṇa vilāsa-ceṣṭitaiḥ

sadā tavaivocitayā tava śriyā ||35||

tayā sahāsīnam ananta-bhogini

prakṛṣṭa-vijñāna-balaika-dhāmani |

phaṇā-maṇi-vrāta-mayūkha-maṇḍala-

prakāśamānodara-divya-dhāmani ||36||

nivāsa-śayyāsana-pādukāṁśuko-

padhāna-varṣātapa-vāriṇādibhiḥ |

śarīra-bhedais tava śeṣatāṁ gatair

yathocitaṁ śeṣa itīryate janaiḥ ||37||

dāsaḥ sakhā vāhanam āsanaṁ dhvajo

yas te vitānaṁ vyajanaṁ trayīmayaḥ |

upasthitaṁ tena puro garutmanā

tvad-aṅghri-saṁmarda-kiṇāṅka-śobhinā ||38||

tvadīya-bhuktojjhita-śeṣa-bhojinā

tvayā nisṛṣṭātma-bhareṇa yad yathā |

priyeṇa senāpatinā niveditaṁ

tathānujātaṁ tam udāra-vīkṣaṇaiḥ ||39||

hatākhila-kleśa-malaiḥ svabhāvataḥ

sadānukūlyaika-rasais tavocitaiḥ |

gṛhīta-tat-tat-paricāra-sādhanair

niṣevyamāṇaṁ sacivair yathocitam ||40||

apūrva-nānā-rasa-bhāva-nirbhara-

prabuddhayā mugdha-vidagdha-līlayā |

kṣaṇāṇuvat-kṣipta-parādi-kālayā

praharṣayantaṁ mahiṣīṁ mahābhujam ||41||

acintya-divyādbhuta-nitya-yauvanaṁ

svabhāva-lāvaṇya-mayāmṛtodadhim |

śriyaḥ śriyaṁ bhakta-janaika-jīvitaṁ

samartham āpat-sakham ārthi-kalpakam ||42||

bhavantam evānucaran nirantaraḥ

praśānta-niḥśeṣa-manorathāntaraḥ |

kadāham aikāntika-nitya-kiṅkaraḥ

praharṣayiṣyāmi sanātha-jīvitam ||43||

dhig aśucim avinītaṁ nirdayaṁ mām alajjaṁ

parama-puruṣa yo’haṁ yogi-varyāgragaṇyaiḥ |

vidhi-śiva-sanakādyair dhyātum atyanta-dūraṁ

tava parijana-bhāvaṁ kāmaye kāma-vṛttaḥ ||44||

aparādha-sahasra-bhājanaṁ

patitaṁ bhīīma-bhavārṇavodare |

agatiṁ śaraṇāgataṁ hare

kṛpayā kevalam ātmasāt kuru ||45||

aviveka-ghanāndha-diṅ-mukhe

bahudhā santata-duḥkha-varṣiṇi |

bhagavan bhava durdine pathaḥ

skhalitaṁ mām avalokayācyuta ||46||

na mṛṣā paramārtham eva me

śṛṇu vijñāpanam ekam agrataḥ |

yadi me na dayiṣyase tadā

dayanīyas tava nātha durlabhaḥ ||47||

tad ahaṁ tvad-ṛte na nāthavān

mad-ṛte tvaṁ dayanīyavān na ca |

vidhi-nirmitam etad-anvayaṁ

bhagavan pālaya māsma jīhaya ||48||

vapur-ādiṣu yo’pi ko’pi vā

guṇato’māni yathā-tathā-vidhaḥ |

tad ahaṁ tava pāda-padmayor

aham adyaiva mayā samarpitaḥ ||49||

mama nātha yad asti yo’smy ahaṁ

sakalaṁ tad dhi tavaiva mādhava |
nitayasvam iti prabhuddha-dhīr

aham adyaiva mayā samarpitaḥ ||50||

avabhoditavān imāṁ yathā

mayi nityāṁ bhavadīyatāṁ svayam |

kṛpayivam ananya-bhojyatāṁ

bhagavan bhaktim api prayaccha me ||51||

tava dāsya-sukhaika-saṅgināṁ

bhavaneṣvas tv api kīṭa-janma me |

itarāvasatheṣu mā sma bhūd

api me janma caturmukhātmanā ||52||

sakṛt-tvad-ākāra-vilokanāśayā

tṛṇīkṛtānuttama-bhukti-muktibhiḥ |

mahātmabhir mām avalokyatāṁ naya

kṣaṇe’pi te yad-viraho’tiduḥsahaḥ ||53||

na dehaṁ na prāṇān na ca sukham aśeṣābhilaṣitaṁ

na cātmānaṁ nānyat tava kim api śeṣatva-vibhavān |

bahirbhūtaṁ nātha kṣaṇam api sahe yātu śatadhā

vināśaṁ tat satyaṁ madhumathana vijñāpanam idam ||54||

durantasyānāder apariharaṇīyasya mahato

vihīnācāro’haṁ nṛpa-śuraśubhasyāspadam api |

dayāsindho bandho niravadhika-vātsalya-jaladhes

tava smāraṁ smāraṁ guṇa-gaṇam itīcchāmi gata-bhīḥ ||55||

anicchann apy evaṁ yadi punar apīcchann iva rajas

tamaś channa-cchadma-stuti-vacana-bhaṅgīm aracayam |

tathāpītthaṁ rūpaṁ vacanam avalambyāpi kṛpayā

tvam evaivambhūtaṁ dharaṇidhara me śikṣaya manaḥ ||56||

pitā tvaṁ mātā tvaṁ dayita-tanayas tvaṁ priya-suhṛt

vameva tvaṁ mitraṁ gurur api gatiś cāsi jagatām |

dīyas tad-bhṛtyas tava parijanas tad-gatir ahaṁ

prapannaś caivaṁ sa tv aham api tavaivāsmi hi bharaḥ ||57||

janitvāhaṁ vaṁśe mahati jagati khyāta-yaśasāṁ

śucīnāṁ yuktānāṁ guṇa-puruṣa-tattva-sthiti-vidām |

nisargād eva tvac-caraṇa-kamalaikānta-manasām

adhodhaḥ pāpātmā śaraṇada nimajjāmi tamasi ||58||

amaryādaḥ kṣudraś cala-matir asūyā-prasava-bhūḥ

kṛtaghno durmānī smara-paravaśo vañcana-paraḥ |

nṛśaṁsaḥ pāpiṣṭhaḥ katham aham ito duḥkha-jaladher

apārād uttīrṇas tava paricareyaṁ caraṇayoḥ ||59||

raghuvara yad abhūs tvaṁ tādṛśo vāyasasya

praṇata iti dayālur yac ca caidyasya kṛṣṇa |

pratibhavam aparāddhur mugdha sāyujyado’bhūr

vada kim apadam āgatas tasya te’sti kṣamāyāḥ ||60||

nanu prapannaḥ sakṛd eva nātha

tavāham asmīti ca yācamānaḥ |

tavānukampyaḥ smarataḥ pratijñāṁ

mad-eka-varjaṁ kim iti vrataṁ te ||61||

akṛtrima tvac-caraṇāravinda-

prema-prakarṣāvadhim ātmavantam |

pitāmahaṁ nātha-muniṁ vilokya

prasīda mad-vṛttam acintayitvā ||62||